**Tionscnamh Píolótach Oibre Óige Gaeltachta**

**Réamhrá:**

Tá Bord Oideachais agus Oiliúna Mhaigh Eo, Shligigh agus Liatroma ag lorg eagraíochta, a bhfuil taithí aici ag cur seirbhísí óige ar fáil do dhaoine óga, chun seirbhís spreagúil agus bhríomhar óige a chur ar fáil trí Ghaeilge do dhaoine óga i nGaeltacht Mhaigh Eo Thuaidh (Iorras).

Ba cheart don eagraíocht atá á lorg ag Bord Oideachais agus Oiliúna Mhaigh Eo, Shligigh agus Liatroma:

* *Léargas a thabhairt ar dhea-chleachtas i ndáil le fís, modheolaíochtaí, rialachas, comhlíonadh, dearadh clár, seachadadh agus meastóireacht seirbhísí don aos óg*
* *A bheith tiomanta do thacú le forbairt na Gaeilge i measc daoine óga i gceantair Ghaeltachta i nGaeltacht Mhaigh Eo Thuaidh (Iorras) agus ina purláin*
* *A bheith sásta oibriú i ndlúthpháirt le pleanálaithe teanga áitiúla chun cur chun feidhme phlean oibre an tionscadail a chomhdhearadh agus tacú leis.*
* *Tuiscint ar an nGaeilge agus ar an bpróiseas pleanála Gaeilge a léiriú*
* *Taithí ar a bheith ag obair le daoine óga idir 8-24 bliain d’aois a bhfuil riachtanais chasta acu, trí úsáid a bhaint as modheolaíocht oideachais neamhfhoirmiúil*
* *Feidhmiú i suíomh lasmuigh den scoil, lena n-áirítear sa tráthnóna, ag an deireadh seachtaine agus i rith saoire scoile*
* *Teacht ar thuiscint ar nádúr agus ar riachtanais daoine óga atá ina gcónaí i bpobail Ghaeltachta agus ina bpurláin agus freagraí oiriúnacha a thairiscint*
* *A bheith tiomanta do chomhroinnt leanúnach na foghlama agus an chomhoibrithe agus a bheith toilteanach páirt a ghlacadh i samhail mheastóireachta taighde gníomhaíochta.*

**Cúlra:**

Is tionscadal píolótach é an tionscnamh seo a shamhlaítear a bheidh ar siúl i gcomhair tréimhse trí bliana, faoi réir maoinithe agus meastóireachta agus atá á chómhaoiniú ag na páirtithe leasmhara seo a leanas:

* An Roinn Leanaí, Comhionannais, Míchumais, Lánpháirtíochta & Óige (RLCMLÓ) / Bord Oideachais agus Oiliúna Mhaigh Eo, Shligigh agus Liatroma.
* Gaeilge Iorrais
* Muintearas

Beidh Bord Oideachais agus Oiliúna Mhaigh Eo, Shligigh agus Liatroma ag feidhmiú mar chomhlacht idirghabhálaí do na heagraíochtaí maoinithe thuasluaite agus beidh freagracht iomlán air as maoirseacht agus rialachas an tionscadail seo de réir an Chóid Rialachais do BOOnna agus imlitreacha roinne ábhartha lena n-áirítear Imlitir 13/2014 na Roinne Caiteachais Phoiblí, Sheachadadh PFN agus Athchóirithe.

***Boird Oideachais agus Oiliúna***

Tá ról ag Boird Oideachais agus Oiliúna i bhforbairt, cur chun feidhme agus treisiú beartais agus soláthar seirbhíse do leanaí agus do dhaoine óga, lena n-áirítear obair óige a sholáthar, a bheidh mar bhonn le torthaí níos fearr do leanaí agus do dhaoine óga. Tá sé seo ag teacht le freagracht reachtúil BOOnna i ndáil le cur chun feidhme beartais oibre óige agus clúdaítear freisin ról Bord Oideachais agus Oiliúna i gcuspóirí beartais níos leithne RLCMLÓ chomh fada is a bhaineann le beartas óige.

Sonraítear in Acht um Boird Oideachais agus Oiliúna, 2013, gurb iad seo a leanas feidhmeanna BOOnna i ndáil le hobair óige:

* *Tacú le* ***soláthar****,* ***comhordú****,* ***riar*** *agus* ***measúnú*** *seirbhísí oibre óige ina réimse feidhme agus a leithéid d’fhaisnéis a chur ar fáil a d’fhéadfadh an tAire Leanaí agus Gnóthaí Óige a lorg i ndáil lena leithéid sin de thacaíocht; agus measúnú a dhéanamh ar cibé acu an bhfuil an tslí a gcuirtear feidhmeanna i gcrích barainneach, éifeachtúil agus éifeachtach.*

Sonraítear in Acht um Boird Oideachais agus Oiliúna (Alt 10(6)) go bhfuil an bhrí chéanna luaite le “obair óige” agus atá luaite léi in Acht um Obair Ógra, 2001.

***An Roinn Leanaí, Comhionannais, Míchumais, Lánpháirtíochta agus Óige (RLCMLÓ)***

Is í RLCMLÓ an phríomhroinn rialtais a bhfuil BOOnna ag tuairisciú dóibh i ndáil lena bhfeidhmeanna oibre óige. Tá sainordú aige a bhaineann le beartas agus le soláthar seirbhíse do leanaí agus daoine óga. San áireamh sa Roinn tá roinnt snáitheanna idirghaolmhara, lena n-áirítear soláthar díreach seirbhísí uilíocha agus spriocdhírithe, agus obair a dhéanamh chun tacú le comhchuibhiú beartais agus soláthair ábhartha ar fud an Rialtais ionas gur féidir torthaí a fheabhsú do leanaí, daoine óga agus teaghlaigh.

***Údarás na Gaeltachta***

Is é cuspóir foriomlán Údarás na Gaeltachta a chinntiú gurb í an Ghaeilge príomhtheanga phobal na Gaeltachta agus go mbeidh Gaeilge á labhairt ag na glúnta amach anseo.

Déanann an tÚdarás iarracht an cuspóir sin a chomhlíonadh trí raon leathan tionscnamh forbartha fiontair agus cruthaithe fostaíochta a mhaoiniú agus a chothabháil agus trí thacú le gníomhaíochtaí teanga, cultúrtha agus pobalbhunaithe straitéiseacha.

Bunaithe sa bhliain 1980, is é Údarás na Gaeltachta an t-údarás réigiúnach atá freagrach as forbairt eacnamaíoch, shóisialta agus chultúrtha na Gaeltachta.

***An Próiseas Pleanála Teanga***

**Gaeilge Iorrais – Coiste Pleanála Teanga i Limistéir Pleanála Teanga Mhaigh Eo Thuaidh (MET)** (Plean Teanga Gaeilge Iorrais, Ní Dhúda, 2018)

Plean Teanga Gaeilge Iorrais le fáil anseo ag : <http://www.gaeilgeiorrais.ie/images/plean.pdf>

Suíomh Gaeilge Iorrais anseo: <http://www.gaeilgeiorrais.ie/index.php>

**Gaeilge Iorrais (Plean Teanga Gaeilge Iorrais, Ní Dhúda, 2018)**

De réir Acht na Gaeltachta 2012, caithfidh chuile phobal Gaeltachta plean teanga a réiteach agus a chur i bhfeidhm chun tacú le húsáid na Gaeilge ina cheantar. Tá Gaeilge Iorrais freagrach as an bpróiseas seo a stiúradh i limistéar Mhaigh Eo Thuaidh.

Tá mar fhís ag Gaeilge Iorrais, i gcomhar le muintir na háite agus le heagraíochtaí áitiúla, úsáid laethúil agus eolas ar an nGaeilge a chothú agus a mhéadú i Maigh Eo Thuaidh de réir a chéile.

Déanann Gaeilge Iorrais a dícheall an cuspóir sin a bhaint amach trí úsáid a bhaint as plean teanga pobail seacht mbliana (2018 – 2024), a bhfuil mar sprioc aige cur le cumas daoine sa Ghaeilge agus le húsáid na Gaeilge sa chóras oideachais, in imeachtaí don óige, sa teaghlach, mar chuid de seirbhísí poiblí, tráchtála, sóisialta agus siamsaíochta.

***Muintearas***

Tá gníomhaíochtaí Muintearas dírithe ar oideachas luath-óige; oiliúint agus meantóireacht; fiontar sóisialta; oideachas; forbairt pobail agus obair óige.

Tá Muintearas freagrach as clár na gCampaí Samhraidh Gaeltachta a riar mar aon le Scéim na gCúntóirí Teanga thar ceann na Roinne Turasóireachta, Cultúir, Ealaíon, Gaeltachta, Spóirt & Meán. Tairgeann Muintearas cláir oibre óige i ngach ceantar Gaeltachta trí thacú le líonra de chlubanna óige, atá bunaithe ag pobail Ghaeltachta le blianta fada anuas.

***Suíomh &* Forléargas ar Mhaigh Eo Thuaidh**

Tá ceantar de 584.43km² i Maigh Eo Thuaidh, ceantar atá ag síneadh ó An Fód Dubh go dtí Béal Deirg, Ceathrú Thaidhg go dtí Dumha Thuama[[1]](#footnote-1) agus tá daonra de 7,330[[2]](#footnote-2) sa cheantar. Is ionann é seo agus 6.9% de dhaonra iomlán na Gaeltachta sa chontae.

Faoi *Acht na Gaeltachta 2012,*  cuimsítear i Maigh Eo Thuaidh, Contae Mhaigh Eo na toghranna ceantair seo a leanas (TRanna): Béal an Mhuirthead, Cnoc na Lobhar, Cnoc na Ráithe, An Geata Mór Theas, An Geata Mór Thuaidh, Gleann Chaisil, Na Monga, Barr Rúscaí, Béal Deirg Mór, Cnoc an Daimh, Gleann na Muaidhe agus Moing na Bó agus cuid de thoghroinn ceantair Guala Mhór ina gcuimsítear baile fearainn Troiste.

Is ceantar ina bhfuil acmhainní nádúrtha den chéad scoth le fáil é Gaeltacht Mhaigh Eo Thuaidh. Gné shuntasach den cheantar a chuireann isteach ar shaol eacnamaíoch, sóisialta agus cultúrtha na gcónaitheoirí, áfach, é daonra scaipthe i lonnaíochtaí beaga atá i bhfad óna chéile i gceantair iargúlta agus thuaithe. Cruthaíonn an dúshlán geografach tuilleadh fadhbanna fós mar gheall ar cé chomh fada is atá an ceantar lonnaithe ó thacaíochtaí agus seirbhísí, drochnaisc iompair agus daonra atá ag brath ar fheirmeoireacht ar scála beag, an tionscal seirbhíse in agus mórthimpeall ar Bhéal an Mhuirthead agus an tionscal turasóireachta séasúrach. Bíonn ar go leor daoine atá ina gcónaí sa cheantar, lena n-áirítear daoine óga, taisteal chun rochtain a fháil ar dheiseanna fostaíochta in ionaid uirbeacha ar fud Chontae Mhaigh Eo lena n-áirítear Béal an Átha agus Caisleán an Bharraigh, agus d’fhéadfadh sé suas le 1.5 agus 2 uair an chloig a thógáil chun dul chomh fada leis na háiteanna sin ag brath ar an modh iompair – seirbhís bus phoiblí nó carr príobháideach.

De réir fhigiúr an bheochláir do Bhealtaine 2024 bhí 304 duine (4%) cláraithe, agus astu sin bhí 26 duine faoi 25 bliain d'aois (CSO, LRMO7). Ainneoin go bhfuil figiúirí Beochláir cosúil leis an ráta náisiúnta (4%), is í gné uathúil na bhfigiúirí Beochláir do Ghaeltacht Mhaigh Eo Thuaidh comhsheasmhacht dífhostaíochta/tearcfhostaíochta sa 6+ mhí roimhe sin, fianaise ar chomh suntasach is atá ab easpa fostaíochta sa cheantar.

Tá díothacht leanúnach taifeadta i nGaeltacht Mhaigh Eo Thuaidh. Ainneoin gur tugadh feabhas faoi deara i roinnt ceantar idir 2016 agus 2022, tá gach TR sa cheantar faoi mhíbhuntáiste nó beagán faoi bhun an mheáin sna taifid ar fad (is eisceacht í TR amháin) (Tábla 1). Fiú amháin laistigh de na toghranna tá samplaí suntasacha de mhíbhuntáiste le tabhairt faoi deara idir -21.68 agus -21.07.

**2. Forléargas ar Dhaonra Labhartha Gaeilge Ghaeltacht** **Mhaigh Eo Thuaidh**

Tá daonra de 7,330 i Maigh Eo Thuaidh le 3,909 cainteoir Gaeilge (53%)[[3]](#footnote-3). Is iad réigiúin Cheathrú Thaidhg / Ros Dumhach agus na hEachléime na réigiúin is láidre sa cheantar chomh fada is a bhaineann leis an nGaeilge agus le líofacht sa Ghaeilge. Tá eolas maidir le daonra gach ceantar agus Cainteoirí Gaeilge laistigh de gach Toghroinn le fáil i dTábla 2 thíos.

|  |  |  |
| --- | --- | --- |
| Ceantar | Daonra | Líon Cainteoirí Gaeilge |
| Béal Deirg Mór | 150 | 65 |
| Barr Rúscaí | 99 | 56 |
| Gleann na Muaidhe | 209 | 99 |
| Na Monga | 223 | 109 |
| Cnoc na Lobhar | 768 | 365 |
| An Geata Mór Theas | 881 | 606 |
| An Geata Mór Thuaidh | 1,014 | 554 |
| Cnoc an Daimh | 314 | 245 |
| Moing na Bó | 249 | 146 |
| Cnoc na Ráithe | 695 | 337 |
| Béal an Mhuirthead | 2,143 | 1,028 |
| Gleann Chaisil | 499 | 230 |
| Guala Mór | 86 | 69 |
| Iomlán | **7,330** | **3,909** |

*Tábla 2: Daonra & Cainteoirí Gaeilge Ghaeltacht Mhaigh Eo Thuaidh (de réir na TR)*

*Foinse: POS, 2022 (Tábla F8067)*

Tá 2,047 (0 - 24 bliain d’aois) duine óg sa cheantar sin **27.9% de dhaonra** Ghaeltacht Mhaigh Eo Thuaidh atá léirithe i dTábla 3 de réir na catagóire aoise:

|  |  |
| --- | --- |
| Catagóir Aoise | Daonra |
| 0 - 4 | 405 |
| 5 - 9 | 449 |
| 10 - 14 | 467 |
| 15 - 19 | 446 |
| 20 - 24 | 280 |
| Iomlán | **2,047** |

*Tábla 3: Gaeltacht Mhaigh Eo Thuaidh: Daonra Óige de réir Catagóire Aoise*

*Foinse: POS (SAPMAP 2022)*

Cúrsaí oideachais a chur ar fáil do dhaoine óga lena n-áirítear i mbunscoileanna Gaeltachta in Ceathrú Thaidhg, Ros Dumhach, An Eachléim, Gleann na Muaidhe, Dumha Thuama, An Chorrchloch agus Poll an tSómais. An Gaelcholáiste in Ros Dumhach (iar-bhunscoil in Ros Dumhach) agus dhá mheánscoil eile i mBéal an Mhuirthead atá páirteach sa scéim Gaeilge (tá céatadán 'scoláirí scéime' iontu - a dhéanann cuid dá gclár oideachais trí mheán na Gaeilge)[[4]](#footnote-4).

Tá an méid teoranta Gaeilge atá á labhairt lasmuigh den chóras oideachais soiléir, áfach. Tarraingítear aird i dTábla 4 thíos ar an héagsúlachtaí a bhaineann le húsáid na Gaeilge laistigh de agus lasmuigh den chóras scoile.

|  |  |  |
| --- | --- | --- |
| Ceantar | Labhraíonn Gaeilge laistigh den Chóras Oideachais | Ní labhraíonn Gaeilge riamh lasmuigh den Chóras Oideachais |
| Béal Deirg Mór | 11 | 11 |
| Barr Rúscaí | 15 | 10 |
| Gleann na Muaidhe | 21 | 10 |
| Na Monga | 34 | 8 |
| Cnoc na Lobhar | 61 | 59 |
| An Geata Mór Theas | 134 | 42 |
| An Geata Mór Thuaidh | 182 | 81 |
| Cnoc an Daimh | 40 | 7 |
| Moing na Bó | 31 | 14 |
| Cnoc na Ráithe | 74 | 58 |
| Béal an Mhuirthead | 249 | 180 |
| Gleann Chaisil | 62 | 42 |
| Guala Mór | 15 | 10 |
| Iomlán | **929** | **532** |

*Tábla 4: Gaeltacht Mhaigh Eo Thuaidh: Cainteoirí Gaeilge laistigh/lasmuigh den Chóras Oideachais*

*Foinse: POS Tábla F8067*

# An Ghaeilge - Bunreacht na hÉireann agus Straitéis

In Airteagal 8 de Bhunreacht na hÉireann bunaítear stádas na dteangacha in Éirinn:

* Is í an Ghaeilge an phríomhtheanga oifigiúil.
* Glactar leis an mBéarla mar theanga oifigiúil eile.

[Cinntíonn an t-aitheantas bunreachtúil seo go bhfuil an ceart ag saoránaigh Éireannacha ceachtar den dá theanga a úsáid nuair a bhíonn siad ag déileáil le hinstitiúidí agus le seirbhísí rialtais](https://www.gov.ie/en/publication/6bdcf-official-languages-act-2003/).

Ceadaíonn Airteagal 30 de Bhunreacht na hÉireann don phobal a ghnó a dhéanamh – agus gach cuid dá ghnó – leis an stát go hiomlán trí Ghaeilge.

Treisíonn Acht na dTeangacha Oifigiúla, 2003, agus na leasuithe ina dhiaidh sin, an ceart bunreachtúil seo trína cheangal ar chomhlachtaí poiblí seirbhísí a chur ar fáil trí Ghaeilge agus trí Bhéarla.

[Tá sé mar aidhm leis an leasú is déanaí, Acht na dTeangacha Oifigiúla (Leasú), 2021, an inniúlacht sa Ghaeilge sa tseirbhís phoiblí a fheabhsú agus a chinntiú go gcuirtear seirbhísí ar fáil trí Ghaeilge i gceantair Ghaeltachta](https://www.irishstatutebook.ie/eli/cons/ga/html).

Go hachomair, dearbhaíonn Acht na dTeangacha Oifigiúla agus na forálacha bunreachtúla thuasluaite teidlíocht cainteoirí Gaeilge tairbhe a bhaint as seirbhísí ina dteanga dhúchais.

Sonraítear sa **straitéis 20 bliain don Ghaeilge (2010)**:

"*Ar fud an domhain, i gcomhthéacs iarrachtaí athbheochana teanga, glactar leis go bhfuil géarghá le beocht na Gaeilge a chruthú taobh amuigh den seomra ranga do na daoine óga a dhéanann staidéar ar an nGaeilge mar chuid den chóras oideachais foirmiúil. San áireamh sna hiarrachtaí tacú le cultúr agus le haitheantas daoine óga a chothú, agus a bhfoirmeacha Gaeilge cuí, tá deiseanna a sholáthar d’úsáid nádúrtha na Gaeilge agus líonraí stiúrtha TFC de chainteoirí a chruthú. Oibreoidh an earnáil oideachais i gcomhpháirt le gníomhaireachtaí ábhartha sa chomhthéacs seo*." (lch 12)

Maidir leis an bPleanáil Teanga sa Ghaeltacht:

*"Beidh caiteachas an Stáit ar an teanga sa Ghaeltacht amach anseo bunaithe ar thagairt dá thionchar teangeolaíoch agus tabharfar tosaíocht ar leith do thacaíochtaí teangeolaíocha do theaghlaigh agus do dhaoine óga chun a chinntiú go leanfar ar aghaidh leis an teanga a aistriú ó ghlúin go glúin.*

*Leagfar béim ar leith ar chultúr na ndaoine óga a labhraíonn Gaeilge sa Ghaeltacht, agus déanfar tuilleadh forbartha ar sheirbhísí óige Gaeltachta agus cruthófar nasc trí Choláistí Samhraidh Gaeltachta le heagraíochtaí óige náisiúnta.”* (lch 21)

Leagtar amach in [Acht na Gaeltachta, 2012](https://eur05.safelinks.protection.outlook.com/?url=https%3A%2F%2Fdata.oireachtas.ie%2Fie%2Foireachtas%2Fact%2F2012%2F34%2Feng%2Fenacted%2Fa34112full.pdf&data=05%7C02%7Cseamus.whitty%40kerryetb.ie%7C3781e5ebb8a64bc7864208dc799fe17a%7C6930349034a14f9ba60fdce4255e0dca%7C0%7C0%7C638518976641672753%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=hhOCYmdej3AgB%2B2yhSNQixj42XhfcMyTYiAb7US%2Brjs%3D&reserved=0) an córas pleanála teanga i dteannta le Pleananna Teanga atá ceadaithe ag an Aire Gaeltachta. Cuimsítear sna pleananna seo tagairt d’earcú Oifigeach Óige chun tacú le rannpháirtíocht daoine óga.

**Sa chomhthéacs seo, chomhoibrigh Gaeilge Iorrais agus Muintearas le chéile chun an tionscnamh Bord Oideachais agus Oiliúna Mhaigh Eo, Shligigh agus Liatroma, seo a fhorbairt ar mhaithe le scrúdú a dhéanamh ar agus chun cinneadh a dhéanamh faoin mbealach is fearr chun tacú le Soláthar Oibre Óige trí mheán na Gaeilge i gceantair Ghaeltachta Iorrais.**

**Coimre Seirbhíse:**

Ní mór go mbeadh na gnéithe seo a leanas ag croílár an chur chuige a thairgeann an eagraíocht rathúil:

* Clár imeachtaí, gníomhaíochtaí agus seirbhísí a chomhordú le páirtithe leasmhara agus le gníomhaireachtaí stáit chun a chinntiú go bhfuil seirbhís óige chuimsitheach agus dhinimiciúil á cur ar fáil do dhaoine óga trí Ghaeilge sa Ghaeltacht.
* Díriú ar idirghabhálacha atá oiriúnach don chultúr a fhorbairt mar fhreagairt do riachtanais daoine óga laistigh de na ceantair Ghaeltachta sainaitheanta thuas.
* Deis a thabhairt do na leanaí agus do na daoine óga (8-24 bliain d’aois) páirt a ghlacadh i gcomhdhearadh an Tionscadail agus sna cláir atá á dtairiscint.
* Comhoibriú le Gaeilge Iorrais, Muintearas Teo agus páirtithe leasmhara ábhartha eile, lena n-áirítear seirbhísí UBU agus eagraíochtaí óige eile, chun rannpháirtíocht daoine óga a chinntiú ar bhonn réigiúnach agus náisiúnta.
* Páirt a ghlacadh sa phróiseas meastóireachta taighde gníomhaíochta chun acmhainn a fhorbairt le daoine óga, cleachtóirí oibre óige agus páirtithe leasmhara chun scrúdú a dhéanamh ar an méid atá i gceist le hobair éifeachtach don aos óg trí mheán na Gaeilge.
* Páirt a ghlacadh in imeachtaí oiliúna agus líonraithe laistigh de na hearnálacha oibre óige agus pleanála teanga.
* A chinntiú go bhfuiltear ag cloí le dea-chleachtas i gcomhthéacs na hoibre óige agus ag cloí le treoirlínte Thús Áite do Leanaí, mar aon le beartais agus treoirlínte dea-chleachtais ábhartha laistigh de na hearnálacha oibre óige agus pleanála teanga Gaeilge.
* Ag feidhmiú déanach sa tráthnóna, ag an deireadh seachtaine agus i rith laethanta saoire scoile den chuid is mó.

***Maoiniú:***

Tá buiséad luach €64,042 sa bhliain curtha ar fáil do gach réimse thuasluaite don tionscnamh nua seo. Féadfaidh eagraíochtaí iarratais a chur isteach do cheantair aonair nó don dá rud ag brath ar a réimsí spéise agus cumas idirghabhálacha a sheachadadh i ngach ceantar.

**An Próiseas Roghnúcháin do Sholáthraí Roghnaithe an Tionscadail Nua**

Roghnófar Seirbhís Oibre Óige tríd an bpróiseas roghnúcháin seo a leanas:

• Céim 1 – fógraíonn Bord Oideachais agus Oiliúna Mhaigh Eo, Shligigh agus Liatroma an Scéim go poiblí ar an **4ú Márta 2025** agus fiafraítear de pháirtithe leasmhara iarratas a dhéanamh de réir na gcéimeanna a bhfuil cur síos déanta orthu sa Phacáiste Eolais seo. Is é an spriocdháta chun Foirm Iarratais Chomhlánaithe na hAighneachta a chur ar fáil **Dé Céadaoin 2ú Aibreán 2025.**

**NÓTA:** Ní mheasfar ach eagraíochtaí a chomhlánaigh Foirm Iarratais na hAighneachta agus a chuir isteach na doiciméid incháilitheachta riachtanach.

• Céim 2 – Déantar anailís ar na hAighneachtaí a fuarthas agus déanann BOOMESL agus na comhlachtaí maoinithe, Muintearas agus Gaeilge Iorrais, gearrliostú don phróiseas agallaimh.

• Céim 3 – Reáchtáiltear agallaimh go dátheangach, trí Ghaeilge agus trí Bhéarla, lena n-áirítear láithreoireacht fhoirmiúil á déanamh ag an eagraíocht is iarrthóir atá sceidealaithe ar an **Deardaoin 1ú Bealtaine 2025.**

• Céim 4 – Déanann an painéal agallaimh cinneadh, féadfar tuilleadh plé a dhéanamh leis an soláthraí roghnaithe maidir leis an tairiscint seirbhíse agus ceanglais an Ghrúpa Stiúrtha.

• Céim 5 – Nuair a bheidh gach rud deimhnithe, cuirfear deimhniú foirmiúil ar fáil don tSeirbhís don Aos Óg maidir lena stádas mar an soláthraí i dteannta le litir leithdháilte. Más gá eiseofar Comhaontú Leibhéal Seirbhíse a bheidh sínithe ag an eagraíocht mhaoinithe rathúil agus ag Bord Oideachais agus Oiliúna Mhaigh Eo, Shligigh agus Liatroma. Díríonn an Eagraíocht Mhaoinithe ar chéim a haon den tSeirbhís Nua don Aos Óg, earcaítear baill foirne, cuirtear oiliúint tionscnaimh ar fáil, aimsítear áitreabh etc. Cuirfear tús leis an gCreat Maoirseachta & Rannpháirtíochta Feidhmíochta i rith na céime seo.

• Céim 7 – Seoltar an tSeirbhís Nua don Aos Óg.

Chun Acht um Chosaint Sonraí, 2018, an Rialachán Ginearálta maidir le Cosaint Sonraí, agus treoir ón gCoimisiún um Chosaint Sonraí a chomhlíonadh, coimeádfar aon sonraí pearsanta a chuireann tú ar fáil do Bord Oideachais agus Oiliúna Mhaigh Eo, Shligigh agus Liatroma i ndáil leis an iarratas seo go slán agus ní úsáidfear iad ach chun críche measúnaithe (lena n-áirítear gearrliostú agus agallaimh), riarachán ginearálta, tuairisciú agus chun ár n-oibleagáidí dlíthiúla eile a chomhlíonadh. Nuair nach bhfuil aon bhonn dlí ag BOOMESL chun a leithéid a choinneáil níos mó, scriosfar/léirscriosfar a leithéid. Faoi Acht um Shaoráil Faisnéise (SF), 2014, féadfar aon fhaisnéis a fhaighimid fad is atáimid ag déileáil leat a chur ar fáil don phobal i gcoitinne ar iarratas.

**Sonraí Chéim 1**: Foirm Iarratais na hAighneachta a Sheoladh ar Ais

Glacfar le hiarratais go dtí **De Ceadaoin 2ú Aibreán 2025** agus ba cheart iad a sheoladh go leictreonach chuig Oifig Forbartha Óige Bord Oideachais agus Oiliúna Mhaigh Eo, Shligigh agus Liatroma ag **youthwork@msletb.ie**

Tá gach freagróir freagrach as a chinntiú go bhfaigheann Bord Oideachais agus Oiliúna Mhaigh Eo, Shligigh agus Liatroma Foirm Iarratais na hAighneachta roimh an spriocdháta.

**Sonraí Chéim 2**: Anailís ar Aighneachtaí faighte agus gearrliostú don phróiseas agallaimh

Gearrliostófar iarratais de réir na nithe seo a leanas:

Seicliosta Incháilitheachta:

1. Faighte faoin Spriocdháta
2. Dearbhú comhlíonta
3. Glacfar leis go ndéanfar gnéithe den iarratas trí Ghaeilge agus go mbeidh sé de chumas ag an eagraíocht cuid den próiseas agallaimh a dhéanamh trí Ghaeilge.
4. Eagraíocht seirbhíse óige atá san iarratasóir
5. Beartais um Chumhdach Leanaí agus Beartais Sláinte & Sábháilteachta
6. Slánaíocht Phoiblí agus Árachas Deimhnithe
7. Polasaí RGCS Curtha Isteach

|  |  |
| --- | --- |
| **Critéir Mheasúnaithe** | **Marcanna atá ar fáil** |
| Eolas agus Cuntas Teiste ar Idirghabhálacha Oibre Óige lena n-áirítear eolas ar an gceantar áitiúil  | 30% |
| Cumas an Tionscadal a Sheachadadh trí Ghaeilge  | 30% |
| Luach ar Airgead/Breisíocht lena n-áirítear rochtain ar áitreabh, trealamh, oibrithe deonacha agus acmhainní eile  | 20% |
| Acmhainn agus cumas ceanglas oibríochtúil agus rialachais a sheachadadh  | 20% |

**Sonraí Chéim 3: Agallamh**

San áireamh sna hagallaimh, a reáchtálfar go dátheangach, beidh láithreoireacht fhoirmiúil á déanamh ag na freagróirí agus tá sé beartaithe iad a reáchtáil ar an **Deardaoin 1ú Bealtaine 2025.** Beidh roghnú an tsoláthraí roghnaithe bunaithe ar mheasúnú ar Fhoirm Iarratais na hAighneachta AGUS ar an bpróiseas agallaimh. Marcálfar Foirm Iarratais na hAighneachta agus an t-agallamh faoi na 5 chatagóir thuasluaite, eadhon:

* Eolas agus Cuntas Teiste ar Idirghabhálacha Oibre Óige lena n-áirítear eolas ar an gceantar áitiúil
* Cumas an Tionscadal a Sheachadadh trí Ghaeilge
* Luach ar Airgead/Breisíocht lena n-áirítear rochtain ar áitreabh, trealamh, oibrithe deonacha agus acmhainní eile
* Acmhainn agus cumas ceanglas oibríochtúil agus rialachais a sheachadadh

Ní mór go ndíreofaí sa láithreoireacht fhoirmiúil, a nglactar léi mar chuid den phróiseas agallaimh, ar na 4 chatagóir atá sonraithe sa chóras scórála.

1. *Plean Teanga Seacht mBliana (2018 – 2024) do Limistéar Pleanála Teanga Mhaigh Eo Thuaidh (Ní Dhúda, 2018).*  [↑](#footnote-ref-1)
2. An Phríomh-Oifig Staidrimh (POS), Daonáireamh 2022 [↑](#footnote-ref-2)
3. *POS Tábla F8067* [↑](#footnote-ref-3)
4. *Cruinniú BOOMESL le Muintearas Meitheamh 2024* [↑](#footnote-ref-4)